**แบบฟอร์ม**

**การนำเสนอผลงาน Best Practice Service Plan**

**การประชุมแลกเปลี่ยนเรียนรู้การพัฒนาระบบบริการสุขภาพ (Service Plan sharing) ครั้ง 4 / 2560**

**ส่วนที่ 1 ชื่อผลงาน (Best Practice Service Plan สาขา อนามัยแม่และเด็ก**

 **เรื่อง** การพัฒนาสื่อนวัตกรรม “1:1=19” เพื่อส่งเสริมพัฒนาการเด็กปฐมวัย

ในพื้นที่รับผิดชอบของโรงพยาบาลส่งเสริมสุขภาพตำบลบ้านดงป่าสัก ต.ฝายแก้ว อ.ภูเพียง จ.น่าน

**รูปแบบการนำเสนอ**

ผลงานทางวิชาการ

 ผลงานนวัตกรรมและสิ่งประดิษฐ์

**ชื่อผู้ส่งผลงาน**

 ชื่อ สกุล (นาย นาง นางสาว ) รัตน์มณี ศิริ

 สถานที่ปฏิบัติงาน โรงพยาบาลส่งเสริมสุขภาพตำบลบ้านดงป่าสัก

 สังกัด องค์การบริหารส่วนตำบลฝายแก้ว อำเภอภูเพียง

 จังหวัด น่าน เขตสุขภาพที่ 1

 โทรศัพท์ 054 731756 มือถือ 08-9951-4235 โทรสาร 054 783711

 E-mail ratmanee\_siri@hotmail.com

 ปีที่ดำเนินการ 2557 – ปัจจุบัน

**ส่วนที่ 2**

**ความเป็นมาและความสำคัญของปัญหา**

พัฒนาการของเด็กเริ่มตั้งแต่อยู่ในครรภ์มารดา และเจริญเติบโตในแต่ละช่วงวัย การได้รับปัจจัยที่ดีตั้งแต่ในช่วงตั้งครรภ์และในช่วง 3 ปี แรกของชีวิตจะทำให้เด็กมีพัฒนาการทางสติปัญญาดี สถานการณ์ของจังหวัดน่าน ปีงบประมาณ 2558 พบว่าผลการตรวจคัดกรอง**พัฒนาการสมวัยร้อยละ91.80 พัฒนาการสงสัยล่าช้า**ร้อยละ 8.20 (โปรแกรมระบบจัดการข้อมูลพัฒนาการเด็กรายบุคคล,2558) ส่วนผลการดำเนินงานของ รพ.สต.บ้านดงป่าสัก พบว่ามีพัฒนาการสมวัยร้อยละ 83 .33 สงสัยล่าช้า ร้อยละ 16.16 (สรุปผลงานประจำปี,2558) ในปีงบประมาณ 2557 รพ.สต.บ้านดงป่าสักจึงได้ดำเนินการตามนโยบายของกระทรวงสาธารณสุขโดยนำแบบการตรวจคัดกรองพัฒนาการเด็กปฐมวัยด้วยคู่มือเฝ้าระวังและส่งเสริมพัฒนาการเด็กปฐมวัย( DSPM ) มาใช้ในพื้นที่ ทดแทนเครื่องมือประเมินพัฒนาการเด็กจากอนามัย 55 ซึ่งจากการเก็บรวบรวมข้อมูลการใช้ DSPM พบปัญหาหลายประการ เช่น ด้านบุคลากร ปฏิบัติแทนกันไม่ได้ ไม่มั่นใจเนื่องจากขาดทักษะและความถูกต้องของวิธีการประเมินพัฒนาการ ใช้ไม่สะดวก คู่มือDSPMที่ได้รับไม่ครอบคลุมเด็ก ผู้ปกครองบางคนไม่รู้หนังสือ ไม่มาตามนัด ขาดความตระหนักในการกระตุ้นพัฒนาการเด็ก หน่วยงานภาครัฐ ที่รับผิดชอบในการพัฒนาการคุณภาพชีวิตแม่และเด็กปฐมวัยยังขาดการบูรณางานร่วมกัน จากความสำคัญของปัญหาดังกล่าว รพ.สต.บ้านดงป่าสัก จึงได้พัฒนาสื่อนวัตกรรม “1 : 1 = 19 ” ขึ้นเพื่อช่วยส่งเสริมพัฒนาการเด็กปฐมวัย

**วัตถุประสงค์ของการศึกษา**

เพื่อพัฒนาและประเมินประสิทธิผลของสื่อนวัตกรรม“1:1=19”ส่งเสริมพัฒนาการเด็กปฐมวัยในพื้นที่รับผิดชอบของโรงพยาบาลส่งเสริมสุขภาพตำบลบ้านดงป่าสัก ตำบลฝายแก้ว อำเภอภูเพียง จังหวัดน่าน

**วิธีดำเนินการ**

ใช้รูแบบการวิจัยและพัฒนา (R&D : Research and Development) กลุ่มตัวอย่าง คัดเลือกแบบเจาะจง ได้แก่ผู้ที่สนใจและใช้สื่อนวัตกรรม “1:1=19”เพื่อส่งเสริมพัฒนาการเด็กปฐมวัย ประกอบด้วยกลุ่มพ่อแม่ผู้ปกครองแรกเกิดถึงอายุ 5 ปี 11 เดือน 29 วัน 43 คน อสม. 10 คน ครูศูนย์พัฒนาเด็กเล็กบ้านดงป่าสัก 2 คน ครูศูนย์การเรียนชุมชนชาวไทยภูเขาแม่ฟ้าหลวง 2 คน ผู้รับผิดชอบงานอนามัยแม่และเด็กอำเภอภูเพียง และนักศึกษาหลักสูตรสาธารณสุขศาสตร์ 22 คน รวมทั้งสิ้น 79 คน เครื่องมือที่ใช้ในการเก็บรวบรวมข้อมูลได้แก่ สื่อนวัตกรรม “1:1=19” ส่งเสริมพัฒนาการเด็กปฐมวัย แบบประเมินความพึงพอใจต่อการใช้คู่มือ DSPM แบบประเมินความพึงพอใจของสื่อนวัตกรรม“1:1=19”ส่งเสริมพัฒนาการเด็กปฐมวัย แบบประเมินพัฒนาการเด็กแรกเกิด–5ปี ใช้โปรแกรม DSPM ของสถาบันราชนครินทร์ กรมสุขภาพจิต กระทรวงสาธารณสุข และ แบบสัมภาษณ์เชิงลึก แบบสนทนากลุ่ม โดยเครื่องมือได้ผ่านความเห็นชอบของผู้ทรงคุณวุฒิ ด้านพัฒนาการเด็กปฐมวัย 3 ท่านและมีค่าความเชื่อมั่นเท่ากับ 0.84การวิเคราะห์ข้อมูลเชิงปริมาณใช้สถิติ เชิงพรรณนาได้แก่ แจกแจงความถี่ ร้อยละ ค่าเฉลี่ย ค่าเบี่ยงเบนมาตรฐาน ข้อมูลเชิงคุณภาพวิเคราะห์เชิงเนื้อหา

**ผลการศึกษา**

1. การพัฒนาสร้างสื่อนวัตกรรม “1:1=19” เพื่อส่งเสริมพัฒนาการเด็กปฐมวัย

 1.1 ผู้วิจัยทำการวิเคราะห์ปัญหา และออกแบบสร้างนวัตกรรมเพื่อแก้ไขปัญหา โดยเพิ่มภาพประกอบและใช้สีเป็นสัญญาลักษณ์ที่แสดงถึงพัฒนาการทั้ง 5 ด้าน และทำการตรวจสอบข้อความด้านเนื้อหาให้ถูกต้องตามคู่มือ จากนั้นนำนวัตกรรมไปให้ผู้ทรงคุณวุฒิตรวจสอบคุณภาพและปรับปรุงนวัตกรรมให้มีเนื้อหาคุณภาพและวิธีการให้ตรงตามวัตถุประสงค์ นำไปทดลองการใช้ในพื้นที่และปรับปรุงสื่อนวัตกรรมให้สมบูรณ์ก่อนนำไปใช้จริง

 1.2 อธิบายการใช้สื่อนวัตกรรมให้พ่อแม่ ผู้ปกครองทราบถึงขั้นตอนการประเมินพัฒนาการทั้ง 5 ด้าน ให้คำแนะนำ สาธิต และให้ผู้ปกครองหัดฝึกทักษะพัฒนาการเด็กด้วยตัวเอง กรณีผลการประเมินพัฒนาการด้านใด ด้านหนึ่งไม่สมวัย แนะนำให้พ่อแม่ ผู้ปกครอง กระตุ้นพัฒนาการ แล้วนัดให้มาพบบุคลากรสาธารณสุข หรือติดตามเยี่ยมบ้าน หากยังพบพัฒนาการล่าช้าให้ส่งตัวไปยังโรงพยาบาลภูเพียง หรือโรงพยาบาลน่าน

**2. ประสิทธิผลของสื่อนวัตกรรม“1:1=19”ส่งเสริมพัฒนาการเด็กปฐมวัย** 2.1 ด้านความพึงพอใจการใช้คู่มือ DSPM โดยรวมเฉลี่ยพบว่ามีความพึงพอใจน้อย (= 2.43, S.D.= 0.74) 2.2 ด้านความพึงพอใจการใช้ สื่อนวัตกรรม “1:1 =19” ส่งเสริมพัฒนาการเด็กปฐมวัยโดยรวมเฉลี่ย พบว่ามีความพึงพอใจมากที่สุด (= 4.73, S.D. = 0.311) 2.3 ด้านการใช้สื่อนวัตกรรมประเมินปี 2559 จำนวน 170 ครั้ง พัฒนาการสมวัยร้อยละ 85.29 สูงกว่าผลการดำเนินงาน ในปีงบประมาณ 2558 ร้อยละ 2 และผลคัดกรองเด็กช่วงอายุ 9,18,30,42 เดือน ช่วงรณรงค์ระหว่างวันที่ 4 - 8 กรกฎาคม 2559 พัฒนาการสมวัย ร้อยละ 100 2.4 ผลงานเชิงคุณภาพพบว่า สื่อนวัตกรรม สรุปเนื้อความกะทัดรัด ช่วยให้ผู้ประเมินจำเนื้อหาได้ดี มีความมั่นใจ เข้าใจง่ายใช้สะดวก ช่วยแก้ไขปัญหาความไม่รู้หนังสือ หรือไม่อยากอ่านหนังสือของผู้ปกครองบางรายด้วยการสื่อสารผ่านรูปภาพ พ่อแม่ผู้ปกครอง สามารถยืมชื้นงานนวัตกรรมไปกระตุ้นพัฒนาการเด็กบางด้านต่อที่บ้านภายใน 30 วัน และมีการขยายผลไปยังศูนย์พัฒนาเด็กในอำเภอภูเพียง และรพ.สต.อื่น ๆ ในจังหวัดน่าน

**อภิปรายผล**

การพัฒนา “ สื่อนวัตกรรม 1:1=19 ”ส่งเสริมพัฒนาการเด็กปฐมวัยนี้ ผู้วิจัยได้ดำเนินการตามทฤษฎีการเรียนรู้ของบลูม (Bloom )ที่ว่า การสังเคราะห์โดยนำส่วนต่างๆ มาประกอบเป็นรูปแบบใหม่ให้แตกต่างจากรูปเดิม โดยเริ่มมาตั้งแต่การคิดค้น (Invention) การพัฒนา (Development) การทดลองปฏิบัติ (Pilot Project) แล้วจึงนำมาปฏิบัติจริง โดยนำนวัตกรรมไปใช้กับ รพ.สต. 3 แห่งในอำเภอภูพียง และขยายเครือข่ายยังรพ.สต. อีก 5 แห่ง และครูศูนย์พัฒนาเด็กเล็ก 11 แห่ง พื้นที่อำเภอภูเพียง ซึ่งพบว่ากลุ่มเป้าหมายล้วน มีความพึงพอใจ สื่อนวัตกรรมทุกข้ออยู่ในระดับมากที่สุด นอกจากนี้ เมื่อพิจารณาผลการดำเนินปีงบประมาณ 2559 พบว่าเด็กมีพัฒนาการสมวัยร้อยละ 85.92 สูงกว่าปีงบประมาณ2558 ร้อยละ 83 .33 และ พัฒนาการสงสัยล่าช้าคิดเป็นร้อยละ 14.71 ต่ำกว่าปีงบประมาณ 2558 ร้อยละ 16.16 และในการณรงค์ วันที่ 4-8 กรกฎาคม 2559 ผลการคัดกรองพัฒนาการอายุ 9 เดือน 18 เดือน **พบว่าพัฒนาการสมวัย คิดเป็นร้อยละ 100 สูงกว่าผลการคัดกรอง**ของอำเภอภูเพียง และจังหวัดน่านที่พบพัฒนาการสมวัย ร้อยละ 78.26 ,76.00 และล่าช้าร้อยละ 21.74 ,23.95 ตามลำดับ

**ความภาคภูมิใจ**

ได้เป็นส่วนสำคัญในการผลิตสื่อนวัตกรรม “1:1=19 ”ส่งเสริมพัฒนาการเด็กปฐมวัย ซึ่งเป็นเครื่องมือ

ที่ช่วยให้การดำเนินงานพัฒนาการเด็กเป็นไปอย่างมีประสิทธิภาพ ทั้งยังนำไปขยายผลในพื้นที่อำเภอเมืองน่าน อำเภออื่นๆในจังหวัดน่าน ได้มีโอกาสเป็นวิทยากรในการแลกเปลี่ยนรู้ในการประชุมขับเคลื่อนแผนยุทธศาสตร์ส่งเสริมสุขภาพป้องกันโรคสู่ความเป็นเลิศ (Promotion & Prevention Excellence Strategic Plan Forum) ภาคเหนือ ณ โรงแรมท๊อปแลนด์ จังหวัดพิษณุโลก และประชุมเชิงปฏิบัติการ “จากการปฏิบัติที่เป็นเลิศ สู่การสร้างนวัตกรรม” Best practice to innovation เพื่อเป็นต้นแบบในการเรียนรู้ ตลอดจนการพัฒนาศักยภาพบุคลากร ในการพัฒนาผลิตภัณฑ์สู่การสร้างนวัตกรรมกรมอนามัย ทั้ง 4 ภาค ณ โรงแรมไมด้า จังหวัดนนทบุรี